Bejn separazzjoni u spekulazzjoni fuq mara ġdida , bejn ir- rifjut imġedded lit- Torok u l- insistenza li l- Parlament Ewropew ma jitlaqx minn Strasbourg . Filli daħkan wara li aċċerta ruħu li l- Franċiżi se jdaħħlu u filli jappella għall- kalma għax li d- duda fil- qalba ta' pajjiżu għadha hemm . Sarkozy huwa dak li qabel l- elezzjoni ddikjara li se jixkupa l- irmixk mill- irħula madwar Pariġi . Sadanittant fl- Italja għadhom jidħku bihom infushom u jfakkru lil dak il- povru li miet f' inċident sfortunat fi triqtu lejn logħba futbol daqs li kieku kien xi plejer leġġendarju . Għadhom iridu jipperswadu lilhom infushom li l- futbol irid jgħid il- " ħtija tiegħi " tliet darbiet - sempliċiment għax dan inzerta jsegwi t- tim tiegħu . U l- gazzetta li jinqeda b' din l- orġa ta' miżinformazzjoni biex ipinġi tila differenti u forsi naraw farka minn kif jaraw il- ħajja hu u sħabu . X' inhi r- ribelljoni lejn l- ordni pubbliku ? Għala quddiem il- kompjuter nindiehsu ma' ruxxmata nies li qas qatt ma ltqajna magħhom u aktar ma jkollok friends fuq il- facebook aktar tħossok ' in ' , imbagħad mill- għatba 'l barra qisu kulħadd irid joħodha kontra kulħadd ? Frustranti wisq meta tkun trid u ma tistax . Min jaf kemm iħossuha individwi li volontarjament jagħtu sehemhom fl- amministrazzjoni ta' xi sport ( jew anke oqsma oħra ) . Trid u ma tistax , għax m' għandekx riżorsi , għax m' għandekx nies jew sempliċiment għax issib bibien jingħalqu f' wiċċek . Nuqqas li tant jitfagħna lura huwa dak fl- infrastruttura . Mhux qed nitkellem dwar stadia daqs il- Maracana . . . qed nitkellem dwar pitch diċenti mgħammar bi dressing rooms , xi żewġ uffiċċji fejn tista' tagħmel laqgħa jew attività , u forsi bar - f' kull raħal . Qed nitlob id- dinja ? Hija proposta li taqa' daqshekk lura fil- prijoritajiet ta' min imexxi ? Taqta' ftit eċċezzjonijiet , iva . L- impressjoni li kelli fil- Lussemburgu kienet li n- nies hemmhekk bil- kontra : jistgħu imma ma jridux . Għandhom il- faċilitajiet li aħna noħolmu , imma fl- isport għażżenin u anonimi mhux ħażin xorta waħda , tant li jħaqquha magħna ( għalkemm mhux fid- dixxiplini kollha ) . Jien , li hawn Malta bħala plejer ( ! ) lanqas kont ninġabar fit- Tielet Diviżjoni , hemmhekk kont nilgħab f' lig bejn il- kumpaniji fi grawnds bil- ħaxix ( u mhux kwistjoni ta' xita u temp għax ħaxix artifiċjali hemm ukoll ) , bil- faċilitajiet kollha miżmuma bl- akbar attenzjoni - f' kull biċċa raħal fejn nesa' l- karkura x- xitan , li ħdejhom Birżebbuġa tidher metropoli . Taqta' l- faċilitajiet ta' l- MFA , f' Malta tgħoddhom fuq subgħajk ta' id waħda l- klabbs li għandhom dawn il- faċilitajiet . F' moħħi jiġuni l- Hibs , St Andrews u forsi l- Ħamrun ( il- Furjana jekk iridu ) . St Andrews , tim li jikkompeti fit- Tieni Diviżjoni ( mhux fix- xinxilli tal- Premier ) għandu l- aqwa faċilitajiet u waħda mill- aħjar skejjel għat- tfal . Naf li l- paragun jinxtamm qisu cliché , imma inevitabbli . Naf li l- gvern lokali fl- irħula lokali fil- Lussemburgu jkollu baġit daqs kemm ikollhom erba' kunsilli minn tagħna . Imma l- infrastruttura sportiva hija proprju l- għeruq ta' l- iżvilupp sostenibbli tal- klabbs , tal- kompetizzjoni , u fl- aħħar mill- aħħar tal- logħba nnifisha . Biex ma nsemmux saħħet in- nies li jipprattikaw xi sport u l- effett pożittiv indirett għaliex ikun hemm inqas pressjoni fuq is- servizz tas- saħħa pubbliċi . F' Malta , lanqas jekk trid tagħmel dan ma tista' . Lanqas jekk klabb ( u l- membri tiegħu ) jissallab biex iġib il- finanzi meħtieġa . U biex klabb jingħata art fejn jista' jsir żvilupp utli ( mhux blokka appartamenti b' garaxxi taħthom ) , emmnuni aktar faċli nirbħu t- tazza tad- dinja . Hemm min irnexxielu , imma forsi hawn tidħol il- logħba politika taċ- " ċejċa fid- distrett tiegħi " . X' jibqa' fik li ġej u sejjer laqgħat u tħabbel moħħok fuq pjan fit- tul għas- sostenibbiltà ta' klabb żgħir ? Mhux qed ngħid li kull klabb li rnexxielu jagħmel din il- qabża , għamilha għax ġie ffavorit . Altru minn hekk - hemm min iservi ta' mudell , xi wħud semmejthom hawn fuq . Imma din hi l- impressjoni li tieħu meta tkun għadek tittama li l- kabb tiegħek xi darba jingħatalu grawnd fejn jilgħab u jittrenja ( immaġina mekkanik bla garaxx , furnar bla forn ) . Qed ngħid dan proprju meta l- MFA nediet programm ta' fondi mill- UEFA maħsub għa proġetti infrastrutturali fil- klabbs . Meta nisma' min jgħid li l- MFA għandha tgħin aktar lill- klabbs nibda naqbeż minn ġewwa . L- assoċjazzjoni nazzjonali m' għandhiex tkun il- father christmas li jduru lejh il- klabbs . Il- futbol ikun vera b' saħħtu meta l- klabbs ikunu jkampaw waħedhom - mingħajr ma jiddependu fuq il- bwiet fondi ta' l- individwi . Li jiġi mingħand l- assoċjazzjoni huwa kollu fsied : li nilagħbu l- kampjonati fi grawnds bil- ħaxix għal wieħed , tnejn u issa ġej it- tielet wieħed ( għall- youths ) f' Ta' Qali huwa grazzi għall- assoċjazzjoni . Fil- verità għandhom ikunu l- klabbs li jkollhom dawn il- faċilitajiet . U għandha tiġi mill- gvernijiet , possibbilment permezz tal- kunsilli lokali , li jagħmluha possibbli . Biex min irid jaħdem , ikun jista' . U jkun qiegħed jagħti servizz mhux biss lill- klabb tiegħu , imma lil komunità sħiħa . Imma mbagħad il- famuża " issa ċ- ċans li jtukom widen , għax ġejja l- elezzjoni " . . . Ir- riklam għaddej qisu mhux hu , bil- flash player u x' naf jien , jalterna bejn Cannavaro jgħolli t- tazza tad- dinja , bit- tbissima solari tiegħu , u karozza Taljana li tinbiegħ daqs il- qubbajd . Nofs skrin 'il bogħod , u n- naħa fejn qed naqra dinja oħra . Sadanittant erġajna lura nilagħbu fil- grawnds qishom gaġeġ u scaffoldings , bil- barrikati kull fejn tara u numru ( żgħir ) ta' nies li jidħlu qishom sejrin għall- gwerra . Sadanittant inqatel pulizija waqt xogħlu . Sadanittant rajna xeni li jħaqquha ma' l- agħar protesti tan- no global wara li t- traġedja ta' sapporter ittieħdet bħala pretest biex b' xi mod tiġġustifika r- ribelljoni kontra min xogħlu jżomm l- ordni . Parole , parole , parole , ma tistenniex mod ieħor . Parole li għadhom friski f' moħħna għax kien biss fi Frar li għadda li smajna l- istess diskussjonijiet u qrajna l- istess artikli . Ir- riżultat huwa strixxun 10 - 100 - 1000 Raciti . Għall- ftit mill- ftit li jaqraw dan il- blogg li ma jafux , Raciti huwa kunjom il- pulizija li kien inqatel f' Catania . Dan hu l- mission statement ta' dawn in- nies . Fejn jidħol il- futbol ? X' għandha x' taqsam il- logħba ħdax kontra ħdax , ballun , referi u assistent ma' dan kollu ? Huwa fenomenu soċjali iva , u dak jirrikjedi reazzjoni mod fuq tul ta' żmien : fuq kollox edukazzjoni akkumpanjata b' miżuri ġudizzjarji . Iżda l- ħarsien tal- logħba mill- manipulazzjoni u l- istrumentalizzazzjoni tirrikjedi reazzjoni mod ieħor . Nies b' valuri ta' vjolenza assoċjati mal- logħba titfagħna fl- abbissi ta' l- oppost tal- pjaċir li suppost ittina . U jien ukoll qed inżid mal- paroli . Xi dwejjaq . Biex naqta' mill- ipokrizija tal- kuntest patetiku Taljan , kont qed nistenna bil- ħerqa l- logħba tal- Coventry . La lagħbu t- Tnejn kien ċans tajjeb biex nara logħba oħra ta' Michael Mifsud . Wasalt tard , u biex żgur ma nitlef xejn intfajt fuq is- sufan bi platt għaġin fuq ħobbi . Mhux se nkompli ngħidilkom kif sħittu ma' l- ewwel erba' furkettati . Tistgħu taraw .